DA slaan links en regs vure doodHelen Zille. (Foto: Tracey Adams/African News Agency) Die storms in die DA het opnuut opgesteek en hoewel die Kaap self tans onder stormskade deurloop, kan die Moederstad die regerende party niks oor die gepaardgaande vernietiging leer nie. Drie afsonderlike koue konflikfronte peil tans kil op die party in blou af. Die eerste daarvan is dat die voorsitter van die DA se federale dagbestuur, Helen Zille, die soveelste keer belowe het om haar te weerhou van omstrede uitsprake op sosiale media. Sy het al vantevore soortgelyke beloftes gemaak, maar haar dan nie daaraan gehou nie. Die jongste omstredenheid volg op ŉ rits aansprake deur Zille aangaande oudpres. FW de Klerk, die ANC, apartheid en rassediskriminasie. Hiervan was verskeie omstrede, en aanvegbaar, met die een waarop die fokus val Zille se stelling dat daar tans meer rasdiskriminerende wette op die Suid-Afrikaanse wetboek is as onder apartheid. Hierdie stelling – wat selfs deur die Vryheidsfront Plus as onwaar bestempel is – het tot hernieude klagtes teen Zille deur twee LP’s, Phumzile van Damme en Hlanganani Gumbi, en ŉ Gautengse LPW, Khume Ramalifho, gelei. Die klagtes word tans deur die DA se federale regskommissie ondersoek. Dit het verlede week erge ontevredenheid op minstens twee belangrike DA-vergaderings veroorsaak, word aan Maroela Media vertel. Die eerste was die DA-koukusvergadering, waar die party se waarnemende leier, John Steenhuisen, glo voor stok gekry is omdat sy teregwysing van Zille na sommige mense se mening te lamlendig was. Zille is nie ŉ parlementslid nie en was dus nie op die koukusvergadering aanwesig nie. Die tweede vergadering was blykbaar Donderdagaand, waar verskeie senior DA-figure by Zille gepleit het om asseblief net op te hou twiet, want elke keer as die party volgens sy peilings begin beter vaar, sink sy alle vordering deur die volgende omstredenheid en interne twis te ontketen. Zille, wat steeds baie persoonlike kiesersteun geniet, was na verstaan word, hardgebaker en het geweier om toe te gee dat haar mees onlangse twiet ŉ fout was. Sy beplan nou ŉ boek waarin sy alles wil skryf wat sy meen sy nie toegelaat word om te sê nie – ŉ toekomstige potensiële gifpyl vir die DA om te vermy. Die DA-leier John Steenhuisen. (Foto: Courtney Africa/ANA) Die tweede DA-storm handel oor die party se komende kongres, wat nuwe leiers moet verkies. Nadat die party se federale dagbestuur besluit het op ŉ virtuele kongres en Zille dit amptelik aangekondig het, blyk dit nou in die weegskaal te wees. Die DA se federale raad, bestaande uit sowat 130 lede, sal naamlik aan die einde van aanstaande maand besluit of so ŉ virtuele kongres wel sal plaasvind, het die kongres se organiseerder, Greg Krumbock, gesê. Dit volg nadat een van die kandidate wat aangedui het dat hulle vir die partyleierskap sal staan, Mbali Ntuli, haar ongemaklikheid oor die korrektheid, geldigheid en eerbaarheid van ŉ virtuele leiersverkiesing laat blyk het. Benewens Ntuli het Steenhuisen en die Gautengse DA-leier, John Moodey, reeds aangedui dat hulle beplan om in die kryt te klim. Nominasies open egter eers amptelik op 1 September, en dit is waar die derde storm vir die DA opsteek, want die ervare voorsitter van die party in Gauteng, Mike Moriart, het aangedui dat hy Zille gaan teenstaan om die voorsitterskap van die federale dagbestuur. ŉ Klipharde stryd word verwag met die moontlikheid van ŉ afname in DA-steun na regs indien Zille sou verloor, en ŉ afname in DA-steun na links indien Zille sou wen.